Papersnake/gushiwen huggingface dataset:
麦熟有感
石介（宋代）

去年经春频肆赦，拜赦人忙走如马。
五月不雨麦苗死，赦频不能活穷寡。
今年经春无赦书，十月一雨及时下。
五月麦熟人民饱，一麦胜如四度赦。
吾愿吾君与吾相，调和阴阳活元化。
阴阳无病元气和，风雨调顺苗多稼。
使麦长熟人不饥，敢告吾君不须赦。
源口
卓尔堪（清代）

旌旗源口出，万马度沙头。山月开昏路，烽烟警素秋。

前林围已破，断壑血能流。何日销征伐，春原看牧牛。
颂古二十一首
释正觉（宋代）

青山不异，白玉无瑕。
茫茫流水，扰扰黄龙。
有扰处纤毫不立，无扰处万别千差。
长安路上未归客，寻溪由自摘杨花。
望江南
韩琦（宋代）

维杨好，灵宇有琼花。千点真珠擎素蕊，一环名玉破香葩。芳艳信难加。
如雪貌，绰约最堪夸。疑是八仙乘皓月，羽衣摇曳上云车。来会列仙家。
题应天寺
王昌符（宋代）

何事诗家称翦裁，跨虚相继有楼台。
水涵春碧雨初霁，山露晓楼云半开。
宝塔礼终僧室静，粉墙题罢使车回。
此时欲结香莲社，只为陶潜醉不来。
春间小诗书赵园壁追录之 其三
朱槔（宋代）

自得春风信，开怀待此花。馀寒固艰棘，今夕雪斜斜。
和题藤架
独孤及（唐代）

mH々叶成幄，璀璀花落架。花前离心苦，愁至无日夜。

人去藤花千里强，藤花无主为谁芳。相思历乱何由尽，

春日迢迢如线长。
襄柑分惠景仁以诗将之
韩维（宋代）

荆州解绂十经春，迥梦青林绕汉滨。
霜气轻寒催柑实，渚波余润作甘津。
僧园采掇宁论数，客路奔驰竟占新。
雪意垂收高会缺，分金聊助席间珍。
铜山寺口初见梅花书寄何则颜二首 其一
戴表元（宋代）

吴歌楚舞送年华，忆著终还不似家。今日春风吹梦醒，铜山寺口见梅花。
秀碧峰禅僧坐化
朱朴（明代）

碧峰禅僧坐化死，闭目含笑生欢喜。外人争看活弥陀，累日门前闹如市。

平生不聚一文钱，死后能结千人缘。若道脩行无證果，何得此有僧中仙。
宫词 其二十九
赵佶（宋代）

龙舟舣岸簇楼台，兰棹轻飞两翅开。击鼓鸣铙飏旗帜，早来观赏暮方回。
绝句五首 其二
吕陶（宋代）

可美盆池一寸鳞，圆荷阴底自由身。金刀落脍非吾事，不畏江边结网人。
客有诵袁蒙斋得雨酬倡之什辄赓元韵志喜也呈虚斋使君 其三
郑清之（宋代）

豢龙作醢龙吞声，天公愦愦迷雨晴。玉脂泣烹足媚妩，苦酒五色生光明。

龙虽神物畏馋吻，携朋去作天田耕。稚禾婉婉鱼薧立，高原庚庚龟兆横。

汉家燮调岂无术，阴阳纵闭归董生。□□□□□□□，□□□□□□□。

我贫自笑一瓢许，瓶粟屡空惭釜与。彭泽曾无种秫资，沂水聊助咏雩舞。

颇怪吹云读风讼，浪愁淅米翻危语。清时何事弘羊烹，善政端无宁虎乳。

仁人拯溺非姑徐，亟挽天汉如决渠。我知造物识君意，十日一雨焉取馀。

愿君展此作霖手，苏民旱徙扶黄初。在在京坻赋高廪，坐令歌颂销欷歔。

病坡作计羹玉糁，辟谷宁羡黄石书。
去岁尝以纸被竹简遗刘致中后为大水所漂致中有诗以二绝句答之 其一
吕本中（宋代）

念君无爱亦无求，一室翛然冷欲秋。尚恐深居有馀念，更将衾简委洪流。
经先主庙作
贯休（唐代）

古庙积烟萝，威灵及物多。因知曹孟德，争奈此公何。

树古雷痕剥，碑荒篆画讹。今朝冥祷祝，只望息干戈。
古诗二首寄采芝山人 其二
沈彩（清代）

我本青云侣，失足堕尘寰。飘飖鸾凤群，逸兴不可删。

拾翠弄菀茝，采香佩兰蕳。麻姑向我笑，手挽双髻鬟。

白玉饰姣貌，丹砂驻酡颜。言写《黄庭经》，仍归青要山。

从君采芝术，白云非人间。
书事
黄滔（唐代）

望岁心空切，耕夫尽把弓。千家数人在，一税十年空。

没阵风沙黑，烧城水陆红。飞章奏西蜀，明诏与殊功。
五月九日甲子至月望庚午大雨水不已十首
方回（元代）

眼待稻花看，青苗浸急湍。
万家应恸哭，五月更恒寒。
政尔千仓足，犹云一饭难。
凶灾忽如此，容易便平安。
偶作
杨简（宋代）

夫子文章不可为，从心到口没参差。
咄哉韩子休污我，却道诗葩与易奇。
缘识
宋太宗（宋代）

能知养性道中求，须要虔祈事转幽。
通达远开明了悟，一真守静万缘休。
沁园春·衮衣绣裳
何梦桂（宋代）

衮衣绣裳，彤弓卢矢，山西将门。自雪岭蓬婆，夷成坦道，炎州蜓獠，剗去连营。吴越儿童，江淮草木，七见元戎识姓名。争知道，这一隅斗大，尚借麾旌。西风吹下天声。看万骑貔貅入井陉。彼山棚魍魉，雷霆震击，海濒赤子，天日开明。事业方来，乾坤无尽，千古英雄不偶生。从兹去，看云台翼轸，麟阁丹青。
仆所居盖濂溪先生之故基也有井清甘而寒先生尝以比谷帘今为路人所汲余尝为作亭号濂溪泉而
周紫芝（宋代）

山下清泉古甃寒，百年谁为发幽潜。可怜昔日供茶鼎，曾与先生当谷帘。
商妇吟
陈高（元代）

嫁夫嫁商贾，重利不重恩。三年南海去，寄信无回言。

妾身为妇人，不敢出闺门。缝衣待君返，请君看泪痕。
题友人书斋新壁
文同（宋代）

彩梔纵横设，雕厨次第开。
须防何法盛，直入此中来。
酬李寄轩
释智愚（宋代）

寄傲知何所，行藏匪一轩。
究心无别旨，鸣道有来源。
未先通理不，声诗不在言。
相期湖上寺，执手听啼猿。
浣溪沙 内黄道中
王恽（元代）

风柳婆娑半亩阴。两枝巧与道相邻。树头幽鸟似知音。马上行相思困睡，天边赤日欲流金。解鞍休惜濯烦襟。
措鱼儿（五羊郡圃筑壮猷堂落成）
李公昴（宋代）

绕西园、粉笼千雉，镜池屏石天造。主人意匠工收拾，华屋落成闻早。输奂巧。望缥缈、五云深处移蓬岛。油幢羽葆。指貔虎长驱，鲸鲲网取，电走捷旗报。

铙吹发，回庑连屯饮犒。海山波静烟扫。纶巾萧散环珠履，春满绿杨芳草。人境好。是握穗五翁，福地无尘到。芝书在道。便整顿乾坤，经营万宇，栋国要元老。
呈李赣州四首
赵蕃（宋代）

安否每难问，姓名今得通。
久忧埋积雪，大喜得春风。
与世故多识，如公能几同。
既欣还有感，愁对海棠丛。
少年游·草
高观国（宋代）

春风吹碧，春云映绿，晓梦入芳裀。软衬飞花，远连流水，一望隔香尘。
萋萋多少江南恨，翻忆翠罗裙。冷落闲门，凄迷古道，烟雨正愁人。
余患项痈适兵后无医药可疗即事口占并寓感叹
谢应芳（元代）

吮痈人在五侯家，市肆浑无药可赊。童子归来风雪夜，老夫愁绝对梅花。
历阳十咏之八百福寺
贺铸（宋代）

文昌西郭居，修竹闭环堵。
琴樽不复存，青莲开梵宇。
尘纷晦遗像，粉绘才可睹。
拜莫愧无言，长哦君乐府。
恨春迟（大石调）
张先（宋代）

好梦才成又断。日晚起、云亸梳鬟。秀脸拂新红，酒入娇眉眼，薄衣减春寒。

红柱溪桥波平岸。画阁外、落日西山。不分闲花并蒂，秋藕连根，何时重得双眼。
乌鹊歌二首
韩凭妻何氏（先秦）

南山有乌，北山张罗。乌自高飞，罗当奈何！

乌鹊双飞，不乐凤凰，妾是庶人，不乐宋王！
庭竹
郭祥正（宋代）

眷此庭中竹，罗生横十寻。疏疏挺高节，密密敷清阴。

好风每相过，流尘讵能侵。其下无蔓草，其傍远脩林。

结根自得所，非高亦非深。谁复采笙箫，玉宇思和音。
采莲
范成大（宋代）

溪头风迅怯单衣，两桨凌波去似飞。
折得苹花双叶子，绿鬟撩乱带香归。
迁城南新居
李光（宋代）

背郭通幽面翠微，病躯野性最相宜。旋栽花竹频开径，恐碍云山短著篱。

晓日临窗时读易，晚凉隔屋听评棋。三年瘴岭无归日，聊向深林占一枝。
恩赐乐游园宴
张说（唐代）

汉苑佳游地，轩庭近侍臣。共持荣幸日，来赏艳阳春。

馔玉颁王荣，摐金下帝钧。池台草色遍，宫观柳条新。

花绶光连榻，朱颜畅饮醇。圣朝多乐事，天意每随人。
尹师鲁治第伐樗
梅尧臣（宋代）

伊人利营构，思欲新其居。
匠筑经旧址，檐楹碍高樗。
且云忍不伐，何以成吾庐。
人言此树古，百怪所凭依。
独秉一定议，自将群俗违。
乃俾执柯者，丁丁霜刃挥。
歼殒条百尺，横朴株数围。
从兹朝夕间，不闻鸟雀喧。
既能考子室，而复高其门。
周也昔骋辩，得以不材论。
工今诚匪度，苟害安可存。
舟楫且非藉，薪爨聊用燔。
莫比沟中断，区区望牺樽。
转运彭季长学士小集数辞宴集
宋祁（宋代）

此日疾为解，遂将杯酒疏。
多愁庾开府，苦瘦沈尚书。
倦曲琴襓后，霏香药裹馀。
莫令诗思剧，正是落花初。
郊庙歌辞。五郊乐章。赤帝徵音
佚名（唐代）

青阳告谢，朱明戒序。延长是祈，敬陈椒醑。

博硕斯荐，笙镛备举。庶尽肃恭，非馨稷黍。
临行小颂别见春清浔二老
郑刚中（宋代）

不在四旁，亦非中央。
个别生出老村汉，看尽桃花归故乡。
和冯叔炎梅桂二首
释道璨（宋代）

风露透枝叶，团团翠满坡。
但教秋思足，不必月明多。
骚在谁招隐，山空自放歌。
故家射科手，折取莫蹉跎。
过暨阳书院追悼申耆先生
谢蕙（清代）

夫子论文地，重来倍黯然。空阶曾种竹，涸沼旧存莲。

大业千秋在，高名四海传。钟期今已渺，凄绝伯牙弦。
题刘道士奉真亭
梅尧臣（宋代）

降真沉水生炉烟，扣齿晓漱华池泉。心存昆阆未可到，夜瞻北斗何联联。

顾兹虚室如有迟，一草一石幽且妍。芝盖云軿杳无至，不知谁更似杨权。
呈金陵教授陈宜之钺前进士三人居慈湖
汪梦斗（宋代）

文物依然故燕园，扶持云是有师门。□花似醒醉夫梦，頖藻如招骚客魂。

门户固缘太丘重，乡人素仰后山尊。曹溪一滴西江涨，欲乞开堂旧偈翻。
题放鹤图集陶句
边贡（明代）

野外罕人事，灵府长独閒。登陟千里馀，晨夕看山川。

山川一何旷，亭亭月将圆。云鹤有奇翼，一盼周九天。

但使愿无违，甘以辞华轩。念之动中怀，放意乐馀年。

吁嗟身后名，百世谁当传。
江南弄 采菱曲
萧衍（南北朝）

江南稚女珠腕绳。
金翠摇首红颜兴。
桂棹容与歌采菱。
歌采菱。
心未怡。
翳罗袖。
望所思。
阅兵奏凯 其八 奏凯三
陶安（明代）

征讨凶残奏凯旋，圣皇功德并尧天。从今汛扫华夷净，海晏河清万万年。
晚卧二首
赵蕃（宋代）

戏学韩公盆作池，雨来亦解起风漪。
蛙鸣莫作鼓吹想，更问属官仍属私。
送友人游蜀
张乔（唐代）

此心知者稀，欲别倍相依。无食拟同去，有家还未归。

巴山开国远，剑道入天微。必恐临邛客，疑君学赋非。
次韵刘生蝶叶交飞
陈著（宋代）

荷衰菊老柳微黄，蝶舞风林叶共狂。
阆苑无花留不住，飞来学做小春忙。
偶成
叶茵（宋代）

醉敲牛角过前村，此世应无利禄昏。
有水可渔田可稼，即松而径竹而门。
宾朋连属琴书乐，亭榭参差鸟雀喧。
不假山灵回俗驾，会心同是一乾坤。
吕八见寄郡内书怀因而戏和
刘禹锡（唐代）

文苑振金声，循良冠百城。不知今史氏，何处列君名。
次韵谢朓直中书省诗寄冯彦为
李彭（宋代）

泰阶就平夷，风轨肃恢敞。内枢方畅谋，吴岫俄矫掌。

富贵践危机，纷华婴世网。诸生经济心，缓带赤霄上。

黄金买蛾眉，歌台争暖响。未闻舜九官，卖友变俯仰。

重瞳垂衣裳，阊阖映荡荡。均劳当赐环，看公被嘉赏。
春耕
陆游（宋代）

今年液水满西畴，父老人人卜有秋。
只要耕犁及时节，裹茶买饼去租牛。
题李伯时飞骑习射图
王叔简（宋代）

飞扑饮羽柳如截，马气横生人更杰。
不作游观御宝津，骑战还更孬百。
天家行乐少人知，龙眠属从天上归。
意象惨淡研精微，曹霸以来无此奇。
壮夫披图双泪垂，时危那得生致之。
美少年 其二 斋中芙蓉移自家园，喜开甚盛
梁清标（清代）

深院雁来时，红落青苔冷。为爱锦城花，移自柴桑径。

昨夜一枝开，绰约新妆靓。赊得半江秋，留住霜天影。
代征人妻喜夫还
梁锽（唐代）

征夫走马发渔阳，少妇含娇开洞房。千日废台还挂镜，

数年尘面再新妆。春风喜出今朝户，明月虚眠昨夜床。

莫道幽闺书信隔，还衣总是旧时香。
哭绿坡二首 其二
尹廷高（元代）

半溪雪压钓鱼船，已矣知音我绝弦。月犯少微人共惜，日斜庚子谶先传。

青骡一去真如梦，白鹤重来不计年。门掩楼峰消息断，只愁云气湿残编。
时习堂记言五典也载赓前韵以歌之 其五
袁甫（宋代）

切偲取义思怡如，兑习工夫忆泗洙。泮水朋来方衮衮，三千攀附圣门徒。
和潘经略广州峡山五首 其四
释宝昙（宋代）

发白面黧黝，平生舞鱼龙。落月照屋除，彷佛见此翁。

白日几黄壤，世方定雌雄。斯文在九牧，吾道非天穷。
荐玄德公庙
储光羲（唐代）

神道本无已，成化亦自然。君居寥天上，德在玉华泉。

真游践王豫，永日迟云仙。表微在营道，明祀将祈年。

灵山俯新邑，松上生彩烟。岂知穆天子，远去瑶池边。
登小金山 其一
邝梦琰（明代）

图开真境自神工，背有青山面石淙。夜梵惊回猿鹤梦，月庭清夜落长松。
移官万安道中
赵蕃（宋代）

立春今几日，特色已全回。
青入株株柳，芳残树树梅。
自由人历株，莫怨马虺{尬介换贵}。
总是天涯客，何伤岁尽来。
野望
梅尧臣（宋代）

新晴宜野望，最爱是山前。
远近花兼竹，高低水拍田。
呼名鸟无数，问姓客多年。
此地春耕晚，吴牛树底眠。
武夷有感十一首
白玉蟾（宋代）

风吹万木醒栖鹊，月落西山啼断猿。
云捲翠微深处寺，一声钟落碧岩前。
病忆
韩偓（唐代）

信知尤物必牵情，一顾难酬觉命轻。

曾把禅机销此病，破除才尽又重生。
塞上曲二首 其一
刘效祖（明代）

龙沙近接古檀州，多少从军倚戍楼。寒夜不堪愁绝处，西山片月挂城头。
赠曾黎崖明府二首 其二
华黄（清代）

仆散惟余犬，囊空剩一弦。秋风吹五柳，庭树乱鸣蝉。
游洞霄宫
黄常吉（宋代）

山锁清溪溪锁峰，溪光山色两怡融。
松枝点滴衣夹雨，云叶飘怡岩际风。
玉室金堂端好坐，石坛乳窦自相通。
我生已幸尘缘薄，拟结茅庐天柱东。
白水丹丘
刘维嵩（明代）

节序偏惊大火流，金风瑟瑟桂丛秋。关山是处闻砧杵，河汉遥瞻望斗牛。

丹鼎九还云漠漠，飞泉千尺日悠悠。划然长啸浮山外，一曲清歌万籁收。
东阁官梅十咏补遗 其四
金朝觐（清代）

清绝梅花不厌贫，因何呼作在官身。当时竞盛开东阁，负却深山富贵春。
颂古九十八首
释印肃（宋代）

何处无云不是门，藏锋不露理难论。
雪峰未尽玄沙意，惹得村人村又村。
疏影 闺人写壁间盆梅作绣稿
姚燮（清代）

春蠡飐烛。对粉廊素影，瘦黛描玉。淡冶无言，脉脉依依，珠魂唤到金谷。

遥楼莫唱江南笛，有古怨、缣心凝绿。更补来、翠筱娟枝，留著凤雏双宿。

知否妆台小课，贴笺图九九，脂晕浮旭。那识佳人，一种灵芬，别贮空山茆屋。

牡丹空算东皇媵，总不是、媚兰仙属。敢笑他、冰骨清寒，等样月华烟缛。
拟古
李白（唐代）

融融白玉辉，映我青蛾眉。宝镜似空水，落花如风吹。

出门望帝子，荡漾不可期。安得黄鹤羽，一报佳人知。
花游曲同张贞居游石湖和杨廉夫韵
顾瑛（元代）

真娘墓下花溟濛，碧梢小鸟啼春风。兰舟摇摇落花里，唱彻吴歌弄吴水。

十三女子杨柳门，青丝盘髻郁金裙。折花卖眼一回步，蛱蝶双飞上春墓。

老仙醉弄铁笛来，璚花起作回风杯。兴酣鲸吸玛瑙碗，立按鸣筝促象板。

午光小落行春西，碧桃花下题新题。西家忽遣青鸟使，致书殷勤招再四。

当筵夺得凤头笺，大写仙人蹋鞠篇。
和周仲嘉再示三篇
王洋（宋代）

花有芳丛竹有林，春来各竞趁光阴。
妍媸等是目前事，冷淡方知异日心。
十二里山长隔面，一帆风地每传吟。
高山流水人知否，绿绮窗间自晓琴。
秋郊
吕陶（宋代）

西风萧瑟动年华，村望犹将景物誇。山色半随云势断，浮光多被竹阴遮。

社前归兴双飞燕，雨后新声几处蛙。万里桥南亦如此，十分有意作农家。
鉴湖风月
方子京（元代）

贺仙归去隐沧浪，万顷晴波一镜光。龙瑞尚存古时迹，鸿禧犹镜晋馀芳。

两堤杨柳三更影，千树芙蕖五月凉。后数百年无问处，云山烟水共苍茫。
长安道
周巽（元代）

长安甲第连云起，驰道迢迢直如矢。香雾满城飞毂来，千门万户东风里。

路入甘泉御气通，楼开丹凤霞光紫。玉阶朝觐响瑶珂，仙仗传呼凤辇过。

柳拂龙旂露犹湿，交衢双舞鸣鸾和。上林春早啼莺乱，渭水秋深落叶多。

岂知一旦繁华歇，禾黍离离将奈何。有客有客长安道，衣裘尘满愁难扫。

旅怀欲寄雁不来，富贵翻怜故乡好。君不见长安道上多虎狼，常恐行人度关早。
和泛池三首 其二
边贡（明代）

闻结茅亭傍水边，几时同泛钓鱼船。酒宾诗主东南美，霁月光风上下天。

白雪可须推郢调，黄州真屡梦坡仙。休嫌小隐邻城市，心远由来地自偏。
踏莎行 其二 雨后至城东行散
樊增祥（清代）

斗笠云轻，茸衫寒退。雨丝乍歇晴犹未。衰桃几片不成霞，新苔一径难为翠。

坐树莺娇，探泥燕慧。随人新月娟娟媚。独怜幽草过桥行，晚风吹皱寒塘水。
玉壶饯客独赵逵明末至，云迓族长於龙山且谈
杨万里（宋代）

公子从来火伞中，解衣未定语匆匆。
山行触热端何事，夹路杨梅树树红。
病眼花
白居易（唐代）

头风目眩乘衰老，只有增加岂有瘳。花发眼中犹足怪，

柳生肘上亦须休。大窠罗绮看才辨，小字文书见便愁。

必若不能分黑白，却应无悔复无尤。
无题和唐李义山商隐（五首选一）
杨基（明代）

一瓣芙蕖是彩舟，棹歌离思两夷犹。
风鬟雾鬓遥相忆，月户云窗许暂留。
波冷绿尘罗袜晓，恨添红叶翠颦秋。
双鸾镜里瑶台雪，任是无情也上头。
奉诏书御屏
米芾（宋代）

目炫五光开，云蒸步起雷。不知天近远，亲见玉皇来。
和颜长官百咏·农桑
朱继芳（宋代）

农父眉头百念攒，雨愁烂死旱愁乾。
龙神社鬼烧香遍，不到秋成睡得安。
书叹
陆游（宋代）

世态秦欺楚，交情越视秦。
宁教待羝乳，不耐望车尘。
书积高围坐，花繁乱插巾。
那须散人号，已是葛天民。
宿旌阳风月无尽藏和虞沧江二首 其二
程公许（宋代）

仙翁飙驭何方去，犹记淘丹冽井中。莫倚危栏长引啸，恐惊鸾鹤下罡风。
诉衷情
晏几道（宋代）

渚莲霜晓坠残红。依约旧秋同。玉人团扇恩浅，一意恨西风。

云去住，月朦胧。夜寒浓。此时还是，泪墨书成，未有归鸿。
一落索·露蕊香肌娇秀
赵以夫（宋代）

露蕊香肌娇秀。燕脂微透。蕊宫仙子驾祥鸾，被风卷、霞衣皱。轻翦倩他红袖。簪来盈首。直须沈醉此花前，怕花到、明朝瘦。
行可再和用其韵以酬
王十朋（宋代）

孤陋书生宽见闻，西来端欲扫儒门。怀人久作周公梦，访道欣闻孔子孙。

书为爱民成再奏，泪因忧国有双痕。休论身世无穷事，但愿常陪北海尊。
偈颂一百四十一首
释师范（宋代）

云门一曲，从来无谱。
韵出五音，调高千古。
就中妙旨许谁知，几拟黄金铸子期。
问子规
白玉蟾（宋代）

绿柳阴中问子规，劝人归是劝春归。
人须回首春须暮，何不成都西去飞。
光上座廊下众山五韵
李颀（唐代）

名岳在庑下，吾师居一床。每闻楞伽经，只对清翠光。

百谷聚雪色，莓苔侵屋梁。气盘古壁转，势引幽阶长。

愿游薜叶下，日见金炉香。
玉女潭佳境八首 其六 君幻洞
庞嵩（明代）

风雨拿小舟，侧瞰龙湫洞。中空幻层室，石髓结融湩。

跨犀出君幻，佳境谁伯仲。伏水浮盘来，白龙宛迎送。

漏石错蹄股，冰瑶自隆栋。水声答啸和，谷神两茫偬。
曹仁宪谨荣寿歌
王致中（清代）

德遍一州兮恩崇，寿比南山兮愿同。既循良兮罕觏，今欣欣兮我公。

公文章兮建安骨，少夺魁兮步金阙。选无双兮来闽粤，县而州兮功不伐。

不阿势兮不气矜，不沽誉兮不争能。孰比直兮朱丝绳，孰比洁兮玉壶冰。

群黎安堵兮犬不惊，奸宄潜消兮赖长城。兴塾兮村落书声，定课兮文甲落成。

未际我公之寿辰兮，四境扬仁。愿精神之永固兮，岁月长春。

忽华诞之正值兮，星耀汉津。如千寻之老柏兮，盖影龙鳞。

如千岁之椿树兮，盘郁轮囷。爰献霞觞兮菊水，爰歌葛藟兮福履。

罗拜一堂兮屈指，彭铿八百兮共纪。既幸邂逅兮披云，不惜鄙陋兮扬芬。

十三作会兮文马前勋，我公英英兮何让诸君。
耕甫弟寄示秋怀二章冗不能皆和次韵后章谩见爱助之意
杜范（宋代）

杜曲传诗书，百年植门户。汝少秀而贤，中上期可语。

胡然织锦机，未半已投杼。谢彼游冶徒，前功尚可补。

堕身泥滓中，起秽实自取。细读玉汝章，此意可近古。

凡物甘以坏，其成在坚苦。要须心自鞭，勿以言浪许。

它时观厥成，一笑相尔汝。
秋晚江次
姚合（唐代）

萧萧晚景寒，独立望江壖。沙渚几行雁，风湾一只船。

落霞澄返照，孤屿隔微烟。极目思无尽，乡心到眼前。
上元日与林谕德亨大商懋衡李世贤二侍讲饯同年陆叙州克深考绩西还联句十首 其五
程敏政（明代）

宴罢琼林十九春，东西南北故情新。玉堂雅集今如昨，皂盖清风独胜人。

剪烛肯孤良夜赏，赓歌直遣壮怀伸。凤毛麟角真相许，况际风云庆会辰。
在郡秋怀二首
张九龄（唐代）

秋风入前林，萧瑟鸣高枝。寂寞游子思，寤叹何人知。

宦成名不立，志存岁已驰。五十而无闻，古人深所疵。

平生去外饰，直道如不羁。未得操割效，忽复寒暑移。

物情自古然，身退毁亦随。悠悠沧江渚，望望白云涯。

露下霜且降，泽中草离披。兰艾若不分，安用馨香为。

庭芜生白露，岁候感遐心。策蹇惭远途，巢枝思故林。

小人恐致寇，终日如临深。鱼鸟好自逸，池笼安所钦。

挂冠东都门，采蕨南山岑。议道诚愧昔，览分还惬今。

怃然忧成老，空尔白头吟。
第一百六十
文天祥（宋代）

春水满南国，惨淡故园烟。
三年门巷空，永为邻里怜。
竹径
韦骧（宋代）

萦纡一道贯檀栾，入翠穿斜步履悭。俗客也应无暇到，不烦春笋为遮拦。
句
殷遥（唐代）

归心静对萤飞月，远梦长惊角满楼。
吊潇湘妃子林黛玉二首(1) 其二
费墨娟（清代）

深深绿草闭重门，昔是今非总断魂。满地落花人不见，一轮明月伴黄昏。
记小圃花果二十首
刘克庄（宋代）

忆昔矜容色，如今懒抹涂。
谁能面皮皱，施粉又施朱。
宫词
张公庠（宋代）

治道精深日讲求，唐虞功德本优游。
欲知兆姓千官意，万岁常瞻十二旒。
过朱道甫留酌分得秋字
谢榛（明代）

为爱君才王勃流，樽前相对赋高秋。关山回首偏多路，风雨惊高各一楼。

老去自知能放达，古来谁不重交游。匣中宝剑藏灵异，莫使龙光天外浮。
铜陵阻风
华镇（宋代）

常言秋冬交，溯江便风多。我行已旬馀，有风不生波。

直道不敢往，曲港伤逶迤。昨日始张帆，腾凌越盘涡。

脩途驿未历，寒日景已俄。夜半转巨橐，惊涛拥蛟鼍。

天明更雄厉，寻尺不得过。密雨喜初霁，整衣起婆娑。

倚樯玩轻鸥，遵渚踏寒莎。羡望东行舟，飞帆峭嵯峨。

回数挽引日，多少唯与阿。行止风在天，天为谓之何。

欲叹翻自笑，聊为阻风歌。来日如未已，且用资吟哦。
次韵何廉昉太守感怀述事十六首
曾国藩（清代）

浔阳江水接天长，良将新词皎雪霜。
半壁东南支柱石，数州立女荐馨香。
竟无音寿追克国，犹有嘉名配武乡。
匹马寸金都谢绝，三明何必数西凉！
初夏
陈豪（清代）

初夏坐南轩，园列滋敷荣。阶草亦含润，芳气薰晓晴。

胸次已久静，何缘荆棘生。昨夕得快雨，天宇遂澄清。

颇闻农夫语，新苗布纵横。默祝苍昊意，但期岁功成。

人事暂以济，吾心奚所营。悠然念时运，欣慨常交并。

平昔不嗜饮，一杯偶独倾。乘兴弄柔翰，时来白衣人。

翻笑柴桑翁，高眠愁酒贫。澹静澄众虑，大贤百世师。

葛侯与陶叟，襟抱无差池。和风吹我室，朱明已及时。

拂簟展蕲竹，分盆供蜀葵。新荷未著花，芳翠良足怡。

雨过流晨气，几研有余滋。游山方听泉，得闲偶赋诗。

人境实深阻，吾道终泰夷。富贵何如贫，斯理曩昔知。

湛然中有宝，百年慎自持。
金丹诗诀 其十九
陈楠（宋代）

莫近丘坟秽污田，亦嫌战地产人眠。坤来灵气形为福，便是求仙小洞天。
顷溧水归登官塘汤汉章义门
仇远（元代）

五山翔凤集东庐，花竹园池可隐居。奕代文声传学馆，大书义字式门闾。

埙篪雅奏和为贵，樽俎清言乐有馀。车笠重逢当一笑，白眉青眼尚如初。
森玉轩为上虞徐隐者赋
乌斯道（明代）

徐家轩外玉森森，都是筼筜满故林。亦有尹孚生琬琰，岂无环佩动璆琳。

琴书静坐延秋思，枕簟高眠对夕阴。我欲赠君持白石，金罍遥望碧云深。
定风波 客园看桂
周珽（清代）

蟋蟀声寒黯淡风，谢家池馆九秋中。丛桂四山香满院，一片，妆成金屋画阑东。

对酒不知身是客，堪惜，夕阳容易散晴空。却待夜深明月好，须早，扁舟隔岸采芙蓉。
河中陪帅游亭（一作陪河中节度使游河亭）
温庭筠（唐代）

倚阑愁立独徘徊，欲赋惭非宋玉才。满座山光摇剑戟，

绕城波色动楼台。鸟飞天外斜阳尽，人过桥心倒影来。

添得五湖多少恨，柳花飘荡似寒梅。
众鸟
王令（宋代）

鸦鸦枝上鸣，欲下飞复屡。
忽投群辈先，以我弃肉去。
群鸟起争攫，既失反亲慕。
饿鸱盘且下，欲夺进复惧。
群鹊何轩轩，聚噪如骂怒。
鸠鸽恨不逮，回旋自号呼。
庭雀审细微，知非已能预。
跳梁暮堂下，不舍稗粒顾。
饯济阴梁明府各探一物得荷叶
张九龄（唐代）

荷叶生幽渚，芳华信在兹。朝朝空此地，采采欲因谁。

但恐星霜改，还将蒲稗衰。怀君美人别，聊以赠心期。
松声
杨万里（宋代）

哦诗口角恰微鸣，唤得风从月胁生。
端为先生醒醉耳，绕山搜出万松声。
为园 其二
黎国衡（明代）

野人閒俯仰，山曲独腰镰。赤脚踏泥路，蓬头依草檐。

锄云僮易懒，剪韭客尝淹。谁信于陵子，桔槔称最廉。
送陶秀才二首 其二
郭祥正（宋代）

江天九旬雨，江路三尺泥。扶家遂远适，羸马正难骑。

传舍野烟中，子规连夜啼。乡园归得到，应已血沾衣。
陪吴总侍集研山用赵端明送行韵
方岳（宋代）

烟波画出暮江天，着我芦花明月船。
官满只称前进士，路贫休问小行年。
一归已后陶元亮，众论宁无班孟坚。
不负登临重九约，过江犹及菊花前。
闲适吟
邵雍（宋代）

六尺眼前安乐身，四时争忍负佳辰。
温凉气候二八月，道义宾佳三五人。
量力杯盘随草具，开怀语笑任天真。
劝君似此清闲事，虽老何须更厌频。
次韵和于巽祗谒真祠
张鲂（宋代）

仙翁旧隐寄岩扃，千里蒙休合荐诚。菽粟有馀民暇逸，雨旸无爽气和平。

箫笙缓缓陈觞豆，耆艾纷纷逐旆旌。灵迹欲知垂不朽，使君妙制刻初成。
题苕溪道观壁
郑子覃（宋代）

纷纷红雨入苍苔，密荫新成莺友来。
拟逐幽人梦蓬岛，一声裂竹故警回。
月中仙 景金本作山居
丘处机（宋代）

侧磬悬钟，慕巢由隐沦、活计萧索。天然耿介，爱一身孤僻，逍遥云壑。利名千种事，我心上、何曾挂着。幸遇清平世，诸军宴安，刀剑罢挥霍。民歌两穗之丰，教门兴我忘，三岛之约。来宾去友，递日常谷，骖鸾骑鹤。洞前无限景，异花秀、香风喷薄。更谢＊源众，分餐助余长啸乐。
破山八咏·御赐钟
刘拯（宋代）

大声扣洪钟，万里来彤庭。
鸟闲栖影重，星淡云气清。
余音绕岩壑，林叶如回惊。
有客发深省，尘耳非谩倾。
病眼作
刘基（明代）

君不见昔日方相氏，黄金为四目。
精光倏昱夺长庚，导者趋风观者肃。
一朝竣事归有司，委弃尘埃同朽木。
我生两眼粗能视，要探天根窥地轴。
论价未止连城璧，傅声共推天下独。
宁知用誉贵含章，鬼物由来阚高屋。
三彭上谇三卢闻，乘时作衅何其速。
吴回炽炭煎赤汗，灌注清扬发炎燠。
赫如巨鳟出渊沦，褧若锦衣蒙绮縠。
泪渍红桃浥露开，旂昏丹雀披烟宿。
鹧鸪呼雨荔支垂，布谷啼山蓬蔂熟。
雪深太白脒碧鸡，雾苦瑶台落黄鹄。
自分衰年已无几，膂力卒单筋脉缩。
春荣秋悴两茫茫，柳绿花红非所逐。
天公若复可怜生，乞与寸光分粟菽。
无劳指点某在斯，不用南阳潭上菊。
春暮登快阁与姚海槎亲家茗话
陶方琦（清代）

师山相狋觺，矗矗镜深沼。雨气破蘋光，玲珑走飞瀑。

廊垣积春阴，邃绿互回绕。此心气澄静，聊以畅襟眺。

𧡪幽觅余绮，园林窎然辟。寒风上春衣，迟花媚霁夕。

南窗瞰池水，清光异金碧。旁入栖烟亭，闲云一为集。

游踪喜邃密，登阁启窗阑。天光接远水，绿尽见诸山。

林壑互应接，知我数往还。放翁虽千古，逸唱同追攀。
惠别
张耒（宋代）

洞箫奏兮瑶瑟御，日不足兮继以夜。
吾宁独此湛乐兮，嘉予美之宜修。
披浮云出明月兮，挥众星不与谋。
既成言以命予兮，顾永予之光明。
岂独谓不然兮，托东风以惠声。
嗟言独何容易兮，有倾身者鬼神。
中怀着而必见兮，卷兰舌而交信。
予虽不执子明烛兮，光辉其舍予。
两相审者不媒兮，予既获子于鼻息。
舒子声以歌兮，凤凰将闻而振羽。
结子佩而起舞兮，星斗视子而上下。
独翩翩其不可留兮，君之居可知而不可得。
春水涣涣兮，予独饮君河之曲。
鸟鸣群飞兮，其下芳草。
柳舒舒其可揽结兮，桃李始就其膏沐。
行者怀兮别者思，酌君酒兮寿君以不衰。
抚君舟之悠然兮，将浩渺以浮航。
三江震泽兮，舟师告惫而一息。
引日星之煌煌兮，吾独望子于南极。
想子其下兮，鼓圣涛而鞭蛟龙。
使宓妃不敢巧笑兮，皇英敛衽而来从。
南风之来兮，入予裾悦余心。
独条畅而清婉兮，曰是为故人之风。
同清兄看猿
陈起（宋代）

藜杖同僧扣，应门野叟闲。
放他猿摘果，莫把白云关。
观雪
蔡戡（宋代）

乾坤浩荡渺无涯，龙凤纵横落万家。
似与宓妃矜态度，未应姑万并容华。
排檐巧缀纖纖玉，著树齐开种种花。
料得琼瑶天不惜，等閒狼籍委泥沙。
南山十二咏集古 其十一 杨林干
程敏政（明代）

偶因行乐到村前，地湿莎青雨后天。

日暮长堤更回首，绿杨花扑一溪烟。
洛阳道五首献吕四郎中
储光羲（唐代）

洛水春冰开，洛城春水绿。
朝看大道上，落花乱马足。
剧孟不知名，千金买宝剑。
出入平津邸，自言娇且艳。
大道直如发，春日佳气多。
五陵贵公子，双双鸣玉珂。
春风二月时，道傍柳堪把。
上枝覆官阁，下枝覆车马。
洛水照千门，千门碧空里。
少年不得志，走马游新市。
送苏子由监筠州酒税
张方平（宋代）

可怜萍梗飘浮客，自叹匏瓜老病身。从此空斋挂尘榻，不知重扫待何人。
满江红（姑苏灵岩寺涵空阁）
吴潜（宋代）

客子愁来，闲信马、到涵空阁。谁为我、敛云收雾，青天为幕。八万顷湖如镜静，波神护断东南角。望孤帆、杳杳度微茫，山邀却。

三塞外，纷狐貉。三径里，悲猿鹤。笑鸱夷老子，占他头著。正使百年能几许，看来万事难描摸。问吴王、池馆复何如，霜枫落。
瀛洲亭见白鹦鹉
李呈祥（清代）

白燕何时去未回，瀛洲亭上雪衣来。天高鹤驭秋风便，地近龙楼日色开。

影向玉堂清自照，心依雕槛静无猜。笙簧知尔能传语，好记南山万寿杯。
永别
贾云华（宋代）

物换星移几度秋，鸟啼花落水空流。
人间何事堪惆怅，贵贱同归土一丘。
西江月 寿词
崔敦礼（宋代）

暖日江南梅柳，春风堂上笙歌。满斟醽醁笑声哗。

再拜千年寿嘏。

清健非缘服玉，红颜不是苍霞。仙姿福禄自无涯。

要看沧溟绿野。
元修菜（并叙）
苏轼（宋代）

菜之美者，有吾乡之巢，故人巢元修嗜之，余亦嗜之。
元修云：使元北海见，当复云吾家菜耶？因谓之元修菜。
余去乡十有五年，思而不可得。
元修适自蜀来，见余于黄，乃作是诗，使归致其子，而种之东坡之下云。
彼美君家菜，铺田绿茸茸。
豆荚圆且小，槐芽细而丰。
种之秋雨余，擢秀繁霜中。
欲花而未萼，一一如青虫。
是时青裙女，采撷何匆匆。
烝之复湘之，香色蔚其饛。
点酒下盐豉，缕橙芼姜葱。
那知鸡与豚，但恐放箸空。
春尽苗叶老，耕翻烟雨丛。
润随甘泽化，暖作青泥融。
始终不我负，力与粪壤同。
我老忘家舍，楚音变儿童。
此物独妩媚，终年系余胸。
君归致其子，囊盛勿函封。
张骞移苜蓿，适用如葵菘。
马援载薏苡，罗生等蒿蓬。
悬知东坡下，塉卤化千钟。
长使齐安人，指此说两翁。
水调歌（送敬则赴袁州教官）
林正大（宋代）

人笑杜陵客，短褐鬓如丝。得钱沽酒，时赴郑老同襟期。清夜沉沉春酌，歌语灯前细雨，相觅不相疑。忘形到尔汝，痛饮真吾师。

问先生，今去也，早归来。先生去后，石田茅屋恐苍苔。休怪相如涤器，莫学子云投阁，儒术亦佳哉。谁道官独冷，衮衮上兰台。
儗题黄饶生劫馀草
陈式金（清代）

乱过春回日，重逢尧世天。我从烽外避，君向劫中迁。

百首留鸿爪，一篇诉涕涟。寄言大小阮，家乘并流传。
吴江长桥
本诚（元代）

天险不可梯，白石不受鞭。空疑幻人试幻术，神输鬼运来尘寰。

幻涛驾浪径空阔，盘结钩锁金联环。又疑东海跃出万丈白玉虬，挟风噀雨飞上天。

天高九万不得上，翻身飞堕长江边。苍云半湿琼瑶冷，弱水不隔蓬莱境。

两岸遥分白月光，中流压破青天影。江吞湖吐水势雄，南极地缺栖鱼龙。

桥成壮观夺天巧，却笑造化无全功。
花台簇绣
吕渊（明代）

春满亭台日乍长，百花开遍斗新妆。锦屏高映秋千索，金缕深围蹴鞠场。

几阵轻风娇弄影，一番微雨细生香。东翁最喜留宾醉，更爇银灯看海棠。
莺梭
刘克庄（宋代）

掷柳迁乔太有情，交交时作弄机声。
洛阳三月花如锦，多少工夫织得成。
送实堂吴帅归天台二首 其一
萧立之（宋代）

归鞯忽报出山城，笳鼓旌旗送若迎。满担图书仍语录，全家风若又山程。

行须有用藏非损，来本无心去亦轻。家里湖山元不恶，知公久矣忆莼羹。
我行其野
佚名（先秦）

我行其野，蔽芾其樗。昏姻之故，言就尔居。尔不我畜，复我邦家。
我行其野，言采其蓫。昏姻之故，言就尔宿。尔不我畜，言归斯复。
我行其野，言采其葍。不思旧姻，求尔新特。成不以富，亦祗以异。
大涤洞
何炳然（宋代）

杳默閟虚旷，森爽离人寰。
玉室非所诣，回首烟中山。
秋胡妇歌
萧立之（宋代）

君家作妇三日强，锦衾未暖鸳鸯床。阿郎遽作远游别，三载菽水空襦裳。

采桑忽忽春风陌，郎归相逢不相识。拦囊赠妾双黄金，妾心如冰介如石。

阿郎归来坐堂前，低头相视默不言。郎心如此不易保，丑君一死沧波寒。

棱棱劲节秋霜句，断简风流映千古。后来一种可怜人，却遣江津名妒妇。
野步十首
陈普（宋代）

流水数株残柳，西风两岩芦花。
荒草客愁远道，夕阳牛带归鸦。
二十八日同临湘尉曹吕益卿登岳阳楼
赵蕃（宋代）

地已兼旬住，楼孤百尺登。
谁与同我适，政尔待君曾。
韩杜愁来读，西南乐得朋。
仲春新雨霁，山远水波兴。
题东山草堂
郑阎（明代）

山中幽人爱幽独，远搆茅庐傍崖石。云边静掩半窗閒，帘外长凝数峰碧。

佳致应知胜辋川，石桥花竹漫相连。閒心久已狎鱼鸟，落日更听鸣风泉。

别后君还几回首，茂陵仙客深知久。兴来笔下自纵横，却扫云山系君肘。

予亦常留栖遁怀，见此令人心孔开。何当拂袖同归去，与汝日醉眠苍苔。
次韵穆父送仲至使北
刘攽（宋代）

结束大使车，张旃理轻策。八荒已信浮，万里无直责。

由来昆弟欢，庸非一日积。冠带引弓民，长城限疆埸。

边人安昼眠，老不逢斗格。将帅剽甲兵，褒衣垂韨縌。

金缯出王府，百万载书籍。候馆如鱼鳞，相望交国客。

外门名家驹，长大俨且硕。诵诗三百篇，岂减崔亭伯。

斯焉思无邪，群书矧探赜。指掌幽冀州，左右皆阡陌。

皇华一何远，区脱为我役。前驱弩在覢，郊候抹红额。

天声畅无外，不必关塞斥。但看书同文，依然具点画。

夷羞珍湩酪，胡舞喧匏革。猎围得狐兔，割鲜亦奚择。

儒生自古贵，忠信行蛮貊。虽令博望侯，何敢轻逢掖。
颂古一百首 其八十
释智愚（宋代）

望见刹竿回首去，脚跟三十谩轻酬。人言阆苑花千树，不直仙家十二楼。
代冯似宗寿楼文昌
杨简（宋代）

阳复之望，惟公诞辰。
何以贶之，秉国之钧。
唐元宗脊令颂墨迹卷
冯敏昌（清代）

尘烟蔽天玄武门，唐家四海无弟昆。诗人叹息何为者，急难鹡鸰思在原。

逡巡三郎作天子，媲美贞观称开元。名垂金鉴播彤史，楼成花萼辉乾坤。

花萼楼头风日美，麟德殿前花鸟繁。花奴击鼓雪儿舞，琵琶朔管声喧喧。

五王贵盛闻天下，济济群臣无间言。神龙已报戏潜底，雍渠忽见当庭轩。

飞鸣行摇信得意，饮食衎宴堪同论。谁与献颂魏长史，手足愉悦情相宣。

神藻飞时焕祥瑞，天笔落处光瑜璠。和气感召讵不信，让帝终始尤克敦。

谁令阿环玉笛窃，遽使步幛金鸡蹲。延秋啼鸟最先起，蜀道杜宇声重吞。

长安繁华但一梦，几人跋马追西奔。惟余宝墨照春色，异时歌板停芳樽。

欧赵题识罕辨证，汝帖补缀空瘢痕。遥遥千载发长喟，尺布斗粟空仁恩。

天寒展卷数开阖，门外急雪看飞翻。
送李去病驾部成都府路转运判官
张扩（宋代）

昔年雁塔看先登，我亦行间托姓名。半世纷纭惊似梦，一官潦倒信平生。

含香暂借郎闱宠，仗节俄分昼锦荣。见说馈粮如火急，扬鞭马上试经营。
满江红 读魏文帝与朝歌令吴质书
黄永（清代）

才藻翩翩，羡几个、南皮佳客。记当日、追随冠佩，联车接席。

六博弹棋南馆下，浮瓜沉李西廊侧。更轮舆、徐向后园来，鸣驺寂。

明月转，悲笳咽。清露落，哀筝激。看应刘徐阮，诗矛文戟。

王伯雌雄知已定，文章坛坫盟初热。叹一朝、弦绝为钟期，西风泣。
陈石泉送芍药花
董嗣杲（宋代）

花分近侍了春残，分付荼醾糁雪寒。
天色转阴阴转雨，愁人可凭柳边阑。
别袁席之二首
敖陶孙（宋代）

昨送郑广文，持毡就客坐。
今辞习主簿，相与枕书卧。
名字擅一世，此法当寒饿。
臞庵书满屋，十夏作僧过。
就使君交我，指目等奇赀。
百年寸箠折，万事一甑破。
独念君行路，历历眼中堕。
入衢酒无声，道信山辞涴。
每忆上程时，店火明个个。
征人语暝霭，嘶马带枯莝。
是间万金药，贵子身剂和，
馀酒端不恶，为米知何奈。
手板付丞相，此语尚须佐。
贾员外处见中书贾舍人巴陵诗集览之怀旧代书寄赠
独孤及（唐代）

海岸望青琐，云长天漫漫。十年不一展，知有关山难。

适逢阮始平，立马问长安。取公咏怀诗，示我江海澜。

暂若窥武库，森然矛戟寒。眼明遗头风，心悦忘朝餐。

大驾今返正，熊罴扈鸣銮。公游凤凰沼，献可在笔端。

系越有长缨，封关只一丸。冏然翔寥廓，仰望惭羽翰。

嘉会不我与，相思岁云殚。唯当袖佳句，持比青琅玕.
醉中长歌
陆游（宋代）

阑干斗柄摇天东，人间一夜回春风。
注桃染柳岁相似，惟我衰颜非昔红。
可怜逢春不自感，更欲使气惊儿童。
烟郊射雉锦臆碎，水亭供鱠金盘空。
归穿南市万人看，流星突过连钱骢。
高楼作歌醉自写，墨光烛焰交长虹。
人生未死贵适意，万里作客元非穷。
故人夜直金銮殿，僵卧独听宫门钟。
碎石岭
曹翰田（清代）

石磴何盘纡，烟萝相映护。仰陟双峰凹，俯窥一线路。

泉声鸣幽涧，鸟道出高树。隔岭有数村，疑向桃源住。
春补揭榜史君为诗以农谕学次韵为谢
徐鹿卿（宋代）

东郊前日劝农民，泮宫今日劝诸生。劝农直欲使家给，劝士讵止隆鼎烹。

新诗随寓有规益，笔势滚滚今长庚。芹藻生春鹄袍肃，听说笔耕同铁耕。

情田锄治付编简，儒藻溉灌须陶泓。善根深培恐未固，恶念痛绝犹潜萌。

因农谕学良切至，一理通贯昭然明。下民蚩蚩每难悟，不劝安得千仓盈。

读书为士岂待劝，劝且弗勉真眩名。本然之天我固有，践履须蹋实地行。

要知为仁在乎熟，本无内外无将迎。岁犹有歉道常富，士实为重农为轻。

贤侯之文菽粟味，虽出游戏皆真情。居穷勿但作鱼蠹，官达还戒专蝇营。

信能行此乃有获，不负鲁泮鸣鸾声。
梅石
陈旅（元代）

还家不复羡浮荣，处士头衔字字清。愧我独无归隐地，上林春晚更听莺。
小园
戴敏（宋代）

小园无事日徘徊，频报家人送酒来。
惜树不磨修月斧，爱花须筑避风台。
引些渠水添他满，移个柴门傍竹开。
多谢有情双白鹭，暂时飞去又飞回。
和陆元钧颂四首 其二
释惟照（宋代）

山谷今传佛祖衣，一回拈起一回疑。丰干饶舌可知也，引得寒山不肯归。
寒雀争松图
唐寅（明代）

头如蒜颗眼如椒，雄逐雌飞向苇萧。
莫趁螳螂失巢穴，有人拈弹不相铙。
易隆别故人
王思训（清代）

别泪多于酒，尊前莫易弹。恐伤游子意，不尽故人欢。

塞雁呼秋旅，江枫倚暮寒。来朝远凝望，云树雨漫漫。
苦风
廖衷赤（明代）

玄冬日暮风萧索，倒卷黄沙入城郭。城头木落天阴阴，不堪更把尊罍酌。

石岸崩颓大雪侵，避缴猿鹤号空林。三十年来厌兵甲，铁骑金铙惊客心。

乡关有梦归未得，破艇孤灯半欲熄。夜来翘首望南云，潇湘一带兵气黑。

相逢鸿雁尽哀鸣，故园旧事空相忆。拥衾不寐数踌躇，风打舟篷到日出。
李翰林寄松扇及诗乃答之
林逋（宋代）

编松为箑寄山中，兼得紫微诗一通。
入手凉生殊自慰，耳频长听隐居风。
萧宅二三子赠答诗二十首·客谢井
卢仝（唐代）

改邑不改井，此是井卦辞。井公莫怪惊，说我成憨痴。
我纵有神力，争敢将公归。扬州恶百姓，疑我卷地皮。
旱谣
张耒（宋代）

七月不雨井水浑，孤城烈日风扬尘。
楚天万里无纤云，旱气塞空日昼昏。
土龙蜥蜴竟无神，田中水车声相闻。
努力踏车莫厌勤，但忧水势伤禾根。
道傍执送者何人，稻塍争水杀厥邻。
五湖七泽水不贫，正赖老龙一屈伸。
失调名
佚名（宋代）

月移疏影上窗纱。
寄杜子二首
杜牧（唐代）

不识长杨事北胡，且教红袖醉来扶。

狂风烈焰虽千尺，豁得平生俊气无。

武牢关吏应相笑，个里年年往复来。

若问使君何处去，为言相忆首长回。
芙蓉狮犬图
凌云翰（元代）

太液芙蓉秋苑深，闲看双犬吠花阴。旅獒写出忠君意，未必丹青识此心。
胡笳十八拍十八首
王安石（宋代）

汉家公主出和亲，御厨络绎送八珍。
明妃初嫁与胡时，一生衣服尽随身。
眼长看地不称意，同是天涯沦落人。
我今一食日还并，短衣数挽不掩胫。
乃知贫贱别更苦，安得康强保天性。
送彦东还湘
赵汝鐩（宋代）

湖南多爽处，羡子片帆还。
秋影清涵水，烟痕淡著山。
兰风香楚佩，竹泪冷湘斑。
见说诛茅地，江头只数间。
为师宪兄悼侍儿倩倩
黄泳（宋代）

兰质蕙心何所在，风魂云魄去难招。
子规叫断黄昏月，疑是佳人恨未消。
寄吴成之
王安石（宋代）

绿发溪山笑语中，岂知翻手两成翁。
辛夷屋角抟香雪，踯躅冈成挽醉红。
想见旧山茅径在，追随今日板舆空。
渭阳车马嗟何及，荣禄方当与子同
以人生五马贵莫受侵为韵送胡献叔守邵阳
方岳（宋代）

借筹渭阳幕，边画分毫毛。
邵州二千里，能勿鉴寐劳。
庆鹤次刘野亭先生韵 其四
罗钦顺（明代）

缁素应烦玉女裁，晓风声度画堂开。身轻几欲凌云去，性警端堂择主来。

曾见苏公游赤壁，复随清献过琴台。人间俛仰江山旧，今日光华迩上台。
约二李上白云歌
湛若水（明代）

李浔冈、黄门郎，文力可以扶九鼎，九鼎之重只手扛。

李青霞、司鼎嘉，诗文有如堕地驹，千里奔逸信手拿。

天关翁、病羸癃，奄奄气息，教思无穷。自从一日得二子，意气直上干青空。

区区文字不足工，直欲与二子驰骤于千圣万圣四通八达天衢中。

葛藤斩断葫芦缠，连袂跳入白云顶上第一峰，回视薨薨如蠛蠓。

渴饮丹井九龙泉，饥采山上千岁松。达观乎无始，究竟以无终，天地万物归玄同。
早梅二首
何澹（宋代）

庾岭香腮想未真，东明才见一枝新。
阳和衣被风花卉，繁杏夭桃次第春。
寄阳行先
邹浩（宋代）

曾以高风入冕旒，未闻释耒起南州。当缘我罪投荒远，亦使君身得滞留。

万卷功名閒处立，一瓢境界静中收。它年太史无虚美，卓行还能与祖侔。
晓抵埔头就陈氏食
陈宓（宋代）

幸有安闲日，那无自在身。
人如年易老，诗与事长新。
雨霁还佳境，途穷得主人。
驰驱四十里，盘礴县成闉。
和韵谢王国宾司言
程敏政（明代）

幻身依佛寄城东，颜色犹疑在眼中。一霎电光生死易，百年春梦古今同。

宿缘有分思重结，幽壤无情恨莫通。多谢故人王逸少，独来挥泪向西风。
次韵康庆之秋雨喜凉书怀五首
方回（元代）

雨陇秋告稔，风庭夜饶清。
疲庶感幽念，未用思神京。
矧兹九日近，亦足醉菊英。
公暇一出野，细询田父情。
至元廿四年十一月二十日得宣命诣朝可庵有诗
方逢振（宋代）

抱琴来会锦沙溪，音响能清一世埃。
不学晋人反招隐，颇知陶令欲归来。
羡君雪里骑驴兴，哀我年前戏马台。
留取老翁看云月，乾坤撑拓赖奇才。
送裴司门倅越
宋敏求（宋代）

剡中新佐郡，去路触炎威。
民富杼机利，地含山水晖。
樵风送舟綄，梅雨润朝衣。
政在宜谣俗，当期奏课归。
赋海上人吾庐
释文珦（宋代）

君爱吾亦爱，居之幽且深。嘉木有馀荫，鸣禽多好音。

不知此身閒，但觉万虑沈。自非羲皇人，何以知子心。
三阁词二首
徐照（宋代）

龚孔与丽华，迷昏章宵昼。
只知欢似前，岂知祸萌后。
观五帝吟
邵雍（宋代）

进退肯将天下让，著何言语状雍容。衣裳垂处威仪盛，玉帛脩时意思恭。

物物尽能循至理，人人自愿立殊功。当时何故得如此，只被声明类日中。
游东湖百花洲六首 其五
金武祥（清代）

宿雨初收似镜平，楼台高下夕阳明。谁家池馆逮相望，长笛参差弄晚晴。
赠朱得之
徐问（明代）

当年腹笥倾多士，百战文场老息机。紫绶金鱼心落莫，丹丘瑶息路依微。

湖边春色浮新蚁，槛外晴光动舞衣。莫向山中论岁月，仙游应与世人违。
颂古七首
释慧性（宋代）

只许老胡知，不许老胡会。
白云尽处是青山，行人更在青山外。
金塘路中
李群玉（唐代）

山连楚越复吴秦，蓬梗何年是住身。黄叶黄花古城路，

秋风秋雨别家人。冰霜想度商於冻，桂玉愁居帝里贫。

十口系心抛不得，每回回首即长颦。
祖心和尚无傲将军久滞京浙作此寄之
罗宾王（明代）

笑别成沧海，怜君复浪游。几年京口雨，长夜白门秋。

疲马将人老，寒关共月愁。华亭有归鹤，遗泪不堪留。
春日即事
俞桂（宋代）

羲驭舒徐日正迟，园林已觉杏花稀。
半晴半雨春无准，燕怯轻寒不耐飞。
谢阮几圣惠大蟹
郭祥正（宋代）

感君风谊我何堪，问遗时时过草庵。今岁未知霜蟹美，一餐还似到江南。
寄呈张元礼
林逋（宋代）

君栖枳棘官将满，我住蓬蒿岁正穷。
驷马交游从此少，一瓢生事不胜空。
衡门但枕盈盈水，群木方摇摵摵风。
若念故人兼久病，公余无惜寄诗筒。
孟襄阳灞桥风雪
韩淲（宋代）

玉堂伴直我何如，想见归来不作诗。今日秦川灞桥语，蹇驴吹帽也相宜。
初承恩旨言放归舟
宋之问（唐代）

一朝承凯泽，万里别荒陬。去国云南滞，还乡水北流。

泪迎今日喜，梦换昨宵愁。自向归魂说，炎方不可留。
何萧二族
黄庭坚（宋代）

西汉功名相国多，南朝人物数诸何。
向来富贵喧天地，亦有文章在涧阿。
送杨迁乔银台奉诏归淮侍养
湛若水（明代）

淮南靡丽地，门市多纷华。闭户事太玄，将非杨子家。

寂寞葆清静，上堂致温情。十年一斑衣，恭命银台省。

陈情如令伯，忠孝帝俞怿。入门昼锦裳，爱日照颜色。
法华台
米芾（宋代）

坱圠有同色，雪深云未开。终南晴夜月，彷佛似登台。
和黄彦华帅机六言十首
刘克庄（宋代）

世情唤做三绝，佛眼譬之六如。
当日最宜为诰，而今老不中书。
陈秘撰挽词
楼钥（宋代）

陈氏多名德，兹来慕典刑。
宫端惊宿草，冷撰又泉扃。
自古有遗直，只今谁独醒。
苍苍何可问，耆旧日彫零。
杂题
陈师道（宋代）

春水涨湖田，先寻沪渎船。
隔一争问主，入市不论钱。
味得蓴尤滑，香因豉更便。
它年楝花落，追忆漫流涎。
临江仙（郑恒甫画六鹤于浑沦庵，请予题，遂作）
张继先（宋代）

莫怪精神都素淡，全谙千载松头。羽人幽意苦相投。殷勤争点写，展转动吟酬。

况有咸阳兄弟事，教人闻见忘忧。我生曾是眷仙标。一从挥洒后，相继未能休。
谢杨仲才惠芍药 其二
虞俦（宋代）

白玉盘盂自一家，春工雕琢蚤萌芽。品题况有坡翁句，除却姚黄说此花。
红楼女
李龏（金朝）

三三五五结同心，夹巷重门似海深。坐怨玉楼春欲尽，不知歌舞用黄金。
知点寄示入荆州学四绝句次其韵 其三
廖刚（宋代）

寒离北阙三冬雪，暖破南州二月风。欲访故人增感慨，霜蹄犹立马群中。
秋屏阁
艾性夫（元代）

西山和影浸空江，落木无烟带夕阳。
立尽阑干秋思远，风鸦云雁两三行。
韩康公挽歌词三首 其二
陆佃（宋代）

三台光耀紫微中，康国仍兼万户封。有子晨昏长侍膳，谁家兄弟尽登庸。

非关庚日曾占鵩，自是辰年并值龙。他日凌烟求绘匠，愿凭丹笔为形容。
记火
方回（元代）

吾州斗大城，辛丑爇于火。
予时年十五，天地一蜾蠃。
窜身城北门，尚忆双髻鬌。
秋暑七月半，汹涌沸炎堁。
日午饥无食，枝头得梨果。
不谓心尚孩，析薪未克荷。
先君儒起家，负冤踣奔播。
赭垣获苟免，小宅亦云颇。
先祖之旧居，竟弗脱此祸。
二三叔父家，赀产素不夥。
焚如既已酷，生理各坎坷。
老者渐丧亡，赖尝教敕我。
田屋悉破散，江湖走一舸。
掇科敡历久，身幸青紫裹。
中年营一区，稍于己意可，
紫阳正面南，乌柳在其左。
前荣艺花木，后圃莳菜蓏。
军兴盗贼起，万卷破甑堕。
乙未九月灾，天特赦么麼。
岿然七十翁，吾其理归柁。
连理枝
刘过（宋代）

晚入纱窗静。戏弄菱花镜。翠袖轻匀，玉纤弹去，小妆红粉。画行人、愁外两青山，兴尊前离恨。
宿酒醺难醒。笑记香肩并。暖借莲腮，碧云微透，晕眉斜印。最多情、生怕外人猜，拭香津微搵。
和孙端叟蚕首十五首其十二缲盎
梅尧臣（宋代）

朝渍一盎茧，缲就几绚丝。
丝成茧已尽，盎亦谁复持。
道上有堕甑，车傍有鸱夷。
二物且莫笑，顾藉各因时。
小童薛阳陶吹觱栗歌
白居易（唐代）

剪削乾芦插寒竹，九孔漏声五音足。近来吹者谁得名，关璀老死李衮生。

衮今又老谁其嗣，薛氏乐童年十二。指点之下师授声，含嚼之间天与气。

润州城高霜月明，吟霜思月欲发声。山头江底何悄悄，猿声不喘鱼龙听。

翕然声作疑管裂，诎然声尽疑刀截。有时婉软无筋骨，有时顿挫生棱节。

急声圆转促不断，轹轹辚辚似珠贯。缓声展引长有条，有条直直如笔描。

下声乍坠石沈重，高声忽举云飘萧。明旦公堂陈宴席，主人命乐娱宾客。

碎丝细竹徒纷纷，宫调一声雄出群。众音覼缕不落道，有如部伍随将军。

嗟尔阳陶方稚齿，下手发声已如此。若教头白吹不休，但恐声名压关李。
以同心之言其臭如兰为韵寄李子先
黄庭坚（宋代）

摧藏褫冠冕，寂寞归丘园。
一瓢俱好学，伯仲吹篪埙。
正以此易彼，高车择朱门。
得失固有在，难为欲人言。
望云亭辞
林弼（明代）

青山兮白云，怅予望兮远人。望远人兮不可见，目渺渺兮海垠。

鄱之山兮泉之水，云孤飞兮心千里。临华亭兮奈何，望有极兮思无已。

云之归兮芒砀，蹇游子兮悲故乡。云之出兮太行，渺亲舍兮天一方。

松楸摵兮霜露下，宛在目兮愁予。云兮云兮其作霖雨，望复望兮毋使我心苦。
过泗水
苏舜钦（宋代）

五年六经此，仰首叹劳生。山是往时色，人皆今日情。

机心去国少，尘眼向淮明。物理吾俱晓，漂流安足惊。
祈谷坛礼成恭纪
弘历（清代）

谷宝惟民命，于郊敢即安。被田明万烛，辨位肃千官。

出甲当寅明，用辛礼泰坛。柴钦升大武，乐具下双鸾。

融盎苍龙气，温暾朱鸟丸。祗祈太一贶，敢谓寸诚单。
官舍书怀呈罗思纯
王禹称（宋代）

同年事分几般同，墨绶逶迤一郡中。仙桂并枝攀月魄，县花交郡笑春风。

分莎种就寻僧径，借竹编成养鹤笼。公暇不妨闲唱和，免教来往递诗筒。
过雁荡不见李五峰隐君
宋褧（元代）

雁荡山高不可攀，松巢竹坞白云端。题诗为报经行客，莫作寻常少室看。
送丹阳刘太真
韩翃（唐代）

长干道上落花朝，羡尔当年赏事饶。下箸已怜鹅炙美，

开笼不奈鸭媒娇。春衣晚入青杨巷，细马初过皂荚桥。

相访不辞千里远，西风好借木兰桡。
以诗送宣赐进奉红绡封龙字茶与琏禅师
丁谓（宋代）

密缄龙焙火前春，翠字红绡熨眼新。
品味至高谁合得，双林树下上乘人。
眉州太守刘公忽於池中获东坡所作远景楼碑乡
郭印（宋代）

东坡沦没文委地，艺圃书林荒不治。
遗编禁锢学无师，木不从绳金失砺。
高楼远景尚崔嵬，妙琢雄词非骫骳。
几年困厄在污池，照夜寒光空水底。
有如钟磬传不朽，壁间字字摇科斗。
雷霆破蛰里耳惊，龙{左虫右戾}蟠泥神物守。
丰城剑气异青黄，一遇雷公难秘藏。
僵碑植立岂偶尔，文章政事两荧煌。
旧俗千年蒙教化，濯以江汉暴秋扬。
守风厦门排闷 其一
孙元衡（清代）

岛屿浮空天地青，舟人束手坐邮亭。风威豫识逡巡月，潮信真随长短星。
上太师公相生辰诗十首
佚名（宋代）

地灵人杰产忠良，瑞霭龙蟠虎踞乡。
天欲中兴神降岳，世将嘉踞弼生商。
和羹早报梅花信，寿酒先飞柏叶觞。
笑指山南成带砺，庞眉兴国等绵长。
送游尧臣归闽六首
王炎（宋代）

火流暑将退，车马戒行役。
可不举一杯，明日川陆隔。
北堂太夫人，绿鬓今未白。
雝雝凤将雏，此乐岂易得。
轩冕傥来尔，为亲谨眠食。
与弋阳徐觉民主簿 其一
徐瑞（宋代）

昔年熟看灵山面，常怪宝气充其间。此行乃与公相识，不负平生识此山。
采诗官
白居易（唐代）

采诗官，
采诗听歌导人言。
言者无罪闻者诫，
下流上通上下泰。
无灭秦兴至隋氏，
十代采诗官不置。
郊庙登歌赞君美，
乐府艳词悦君意。
若求兴谕规刺言，
万句千章无一字。
不是章句无规刺，
渐及朝廷绝讽议。
诤臣杜口为冗员，
谏鼓高悬作虚器。
一人负扆常端默，
百辟入门两自媚。
夕郎所贺皆德音，
春官每奏唯祥瑞。
君之堂兮千里远，
君之门兮九重闭。
君耳唯闻堂上言，
君眼不见门前事。
贪吏害民无所忌，
奸臣蔽君无所畏。
君不见厉王胡亥之末年，
群臣有利君无利。
君兮君兮愿听此，
欲开壅蔽达人情，
先向歌诗求讽刺。
访李松峰维翰
缪公恩（清代）

水映霞光浪影红，伊人门在夕阳东。兴来不用山阴棹，芳径携筇趁晚风。
和张文彦所寄二绝
王洋（宋代）

一枝一枝复一枝，造物捷敏功不迟。
骥子熊儿谁得似，它年看诵少陵诗。
刘后溪和雁湖即事诗十绝见示次韵
洪咨夔（宋代）

中原离合数由天，百战关河血满川。
日月赤云占胜气，挂弓何处是祁连。
润州
杨模（宋代）

帆樯共天远，楼观与云平。
山阅三分国，江横十万兵。
三山卜居三十有四年矣老身七十有五儿辈亦颇
陆游（宋代）

买地不占龟，心知百世宜。
西邻梅福隐，南望项王祠。
庵小偷僧样，陂长按古规。
保家无异法，一念勿萌欺。
颂古二十六首
释嗣宗（宋代）

明头落节，暗里喫交，
毒手当渠养处搔。雪里鹭鸶飞不见，
一只银瓶挂树梢。
采莲曲
杨衡（唐代）

凝鲜雾渚夕，阳艳绿波风。鱼游乍散藻，露重稍欹红。

楚客伤暮节，吴娃泣败丛。促令芳本固，宁望雪霜中。
呻吟斋睡起五首呈世弼
黄庭坚（宋代）

疏食吾犹饱，曲肱哦古今。
酒倾因好事，弦绝为知音。
妒蘖长春木，争巢喧暮禽。
长怀阮校尉，北望首阳岑。
野人送菜感赋
谢维藩（清代）

僦室迩菜圃，寒绿侵书楼。岁除馈盈把，野人意绸缪。

苦言今冬冷，地冻菜不稠。强能饱妻子，天赐固已优。

城外兵过地，千家但空畴。搜括及筐篚，何能问秋收。

盗贼所未屠，饿死骨满沟。主兵匪不严，耳目诚难周。

连营压汉水，笙歌进珍羞。朝廷方用兵，小民何敢尤。

述罢叹息去，辍食泪雨流。
赠康洽
李端（唐代）

黄须康兄酒泉客，平生出入王侯宅。今朝醉卧又明朝，

忽忆故乡头已白。流年恍惚瞻西日，陈事苍茫指南陌。

声名恒压鲍参军，班位不过扬执戟。迩来七十遂无机，

空是咸阳一布衣。后辈轻肥贱衰朽，五侯门馆许因依。

自言万物有移改，始信桑田变成海。同时献赋人皆尽，

共壁题诗君独在。步出东城风景和，青山满眼少年多。

汉家尚壮今则老，发短心长知奈何。华堂举杯白日晚，

龙钟相见谁能免。君今已反我正来。朱颜宜笑能几回。

借问朦胧花树下，谁家畚插筑高台。
横山堂二首 其二
汪藻（宋代）

分明圆峤与方壶，万壑千岩入坐隅。临赋竞传今日句，卧游安用昔人图。

丹青霜叶秋明灭，水墨烟林暮有无。记取沧浪渔笛曲，他年要捋使君须。
又书怀
彭汝砺（宋代）

锦江蟠泊落云端，秀气全分在尔颜。少日大鹏飞北海，清时片玉出昆山。

心存魏阙安危际，名在丹台伯仲间。昨夜泸渝初奏捷，巅崖谁为勒铭还。
春晚书事
陈渊（宋代）

杨花扑面春如梦，麦穗齐腰日似年。多病不缘诗得瘦，放怀全藉酒能仙。
敲云问名氏 其一
林希逸（宋代）

避喧谁氏子，远近不知名。踏雨来相问，敲云忽自惊。

空濛迷处所，剥啄访平生。不是师严钓，应须学尹耕。

深山无户籍，虚谷答人声。野服徐迎客，论文到月明。
同陈道原谒象之
韩维（宋代）

歊炎日为倦，休驾一潇洒。风竹来迎人，翠色欲倾写。

神交不前约，至理非外假。窅然天地间，谁是忘言者。
论脸
贾似道（宋代）

酒醉猫儿脸，花花白路纹。
此般生像者，弃物不须论。
和何元清韵九绝
王炎（宋代）

丝竹无缘在后堂，肉羞不辨出东房。
金徽弹罢惟清坐，共挹熏炉一穗香。
依韵和答文裕群牧侍郎
文彦博（宋代）

华轩过陋巷，良宴集西园。雅饮金罍耻，高吟墨客喧。

初晴山色静，早夏木阴繁。酷爱君挥麈，清言有会元。
赠涂内明
文天祥（宋代）

老云五色令人盲，面壁不视佛慧生。
彼皆去眼绝人伪，孰知涂者出天成。
有口能谈贵人命，有耳能听贵人声。
此中一片光明藏，嗜欲浅处天机深。
南唐呈潘王二丈
陈宓（宋代）

两载试江郡，政拙惭癃鳏。
菖蒲值佳节，雨馀尚清寒。
山光作翠黛，环蘸重湖宽。
龙舟从民乐，彩袖奉亲欢。
征帆镇今古，天际自往还。
斑鬓阅世态，心闲如石顽。
怀哉归故园，千竹荷一湾。
足了此生事，哦诗谢尘寰。
万里行
陈泰（元代）

恨身不及生北方，出门万里无赢粮。饥鹰志岂在狐兔，日暮啄雪犹徬徨。

早年结束耻游侠，绝处季孟并李阳。摴蒱又不学刘毅，百万一掷生辉光。

纵鳞暂脱骑鲸势，弱羽徒干荐鹗章。门下虽通齐相国，马前难拜北平王。

归来把镜但搔首，科斗虫鱼负君久。金章一笑雷电奔，我岂终身合钳口。

锦嫣鸭绿芙蓉秋，𦨻船卷月秦姬楼。蛾眉为我歌，世事何必愁。

东边日出西边没，南北生人俱白头。
春寝
白居易（唐代）

何处春暄来，微和生血气。气熏肌骨畅，东窗一昏睡。

是时正月肌，假日无公事。烂熳不能休，自午将及未。

缅思少健日，甘寝常自恣。一从衰疾来，枕上无此味。
惜鹤十首 其四 忆鹤
张养浩（元代）

玉立昂藏态，山中我与君。几年游赏共，一夕死生分。

徐步閒窥沼，高飞远带云。为谁重起舞？倚杖立斜曛。
喜雨
陆游（宋代）

雷车隆隆南山阳，电光煜煜北斗傍；急雨横斜生土香，草木苏醒起仆僵。
芭蕉抽心凤尾长，薜荔引蔓龙鳞苍。
葛幮竹簟夜更凉，超然真欲无羲皇。
常年七月蚊殷廊，今夕肃肃疑飞霜。
水车罢踏戽斗藏，家家买酒歌时康。
北河
乔崇烈（清代）

北河之水来何方，四顾白浪纷茫茫。山崖摆石怒雷吼，波臣肆毒民生戕。

可怜草木环巨浸，污者既没隆者黄。老农道边袖手泣，滞穗那得希除芒。

村村黔首筑堤集，锹锄各致羊头钢。喧填往来不得息，略如巢燕衔泥忙。

秋成傥可得一饱，此日敢惜胝胼疮。我来自京归南井，绿蒲十幅安吴樯。

涛翻岸断不可辨，竹索或曳人垣墙。版扉土屋半在水，居人僦食空橐囊。

我家苦忆淮黄侧，西兼白马东广洋。年年稻田长荇藻，以鱼作蔬菱作粮。

比闻五旬雨不歇，对此能勿心烦伤。侧闻圣人重人事，疏沦有道谁其商。
次虞仲房司马送秋韵
丁世昌（宋代）

自入秋光能几时，无端又赋别秋诗。
夜长月冷虫鸣急，天阔风高雁过迟。
三径黄花存旧节，半栏红叶堕残枝。
往来毕竟乘除法，何用年年宋玉悲。
赠王尊师
刘得仁（唐代）

为道常日损，尊师修此心。挂肩黄布被，穿发白蒿簪。

符札灵砂字，弦弹古素琴。囊中曾有药，点土亦成金。
江边
晁公溯（宋代）

江边日日强登台，越柁吴樯久不来。
投迹东巴留万里，侧身南不望三台。
公朝遣使丁年去，丞相疏恩甲第开。
圣主得贤如作颂，微臣愧乏子渊才。
和路朝奉新居 其十五
徐积（宋代）

西庵翁上北城隅，为望临川旧守居。所恨足无双翅舄，但将诗代一函书。

甥教洗游多沽酒，妻使磨刀细切鱼。洒扫待公来献寿，亲扶杖履醉升车。
白山茶
许及之（宋代）

白茶诚异品，天赋玉玲珑。不作烧灯焰，深明韫椟功。

易容非世力，幻质本春工。皓皓知难污，尘飞漫自红。
昌化虽穷寂今岁偶诸处寄酒东船至得北果又老庖自海康来人日与客饮邂逅成醉座中赋此
李光（宋代）

去年人日醉陈园，竹外风流洗瘴烟。花落野桃春寂寂，潮回南瘴水涓涓。

腊醅每谢邻邦使，北果常随贾客船。佳节漫逢聊一笑，老庖能鲙海鲈鲜。
呈承旨忠斋留公以乐只君子遐不眉寿为韵成诗 其五
陈孚（元代）

仙人白玉阙，踏月戏紫霞。坐阅东海水，秋风捲尘沙。

烂柯亦偶尔，人世惊咨嗟。龙汉劫运长，谁能测幽遐。
次胡潜父先辈
刘黻（宋代）

圣世如何肯弃贤，唐书笔削赖君传。
山云相望三千里，岭雾同游恰一年。
才刃固难居众后，智囊犹欠独几先。
嗟吁寄迹寒梅下，白首青灯哭诉天。
山居杂诗九十首
曹勋（宋代）

范仙最所长，画牛诚绝笔。
围模大小定，毛孔不少失。
膊腕与腹胯，一牛动数日。
惟我颇得之，卧起尽纤悉。
望江南
李纲（宋代）

新阁就，向日借清光。广厦生风非我志，小窗容膝正相当。聊此傲羲皇。

狨尾拂，高挂木绳床。老病维摩谁问疾，散花天女为焚香。恰好细商量。